La Universitat d'Alacant acull una jornada sobre els reptes i desafiaments de la mobilitat intel·ligent. Actualitat Universitària
La Universitat d'Alacant acull una ..aments de la mobilitat intel·ligent
La Universitat d'Alacant acull una jornada sobre els reptes i desafiaments de la mobilitat intel·ligent
La Càtedra Mobilitat Vectalia de la UA organitza la trobada que aplegarà dijous experts del sector
El pròxim dia 20 comença el primer curs d’especialista en Mobilitat Intel·ligent de la Universitat d’Alacant, que té com a objectiu formar professionals amb coneixements avançats en aquesta disciplina emergent
Alacant. Dimarts, 10 de setembre de 2019
La sala de graus Alfredo Orts de l’Edifici d’Òptica de la Universitat d’Alacant acollirà dijous, 12 de setembre, una jornada, organitzada per la Càtedra Mobilitat Vectalia i la UTE Ora Grua Alacant, sobre els desafiaments i reptes de la mobilitat urbana intel·ligent que reunirà experts del sector i comptarà amb la presència en la inauguració de la consellera d’Innovació, Universitats i Ciència, Carolina Pascual; el conseller de Política Territorial, Obres Públiques i Mobilitat, Arcadi España; l’alcalde Alacant, Luis Barcala, i el rector de la Universitat d’Alacant, Manuel Palomar.
La càtedra, en col·laboració amb la Universitat d’Alacant, Vectalia, Pavapark, Indra, Generalitat Valenciana, Ajuntament d’Alacant i Atuc, organitza aquesta jornada prèvia a l’inici de les classes del primer curs d’especialista en Mobilitat Urbana Intel·ligent que s’impartirà a partir del dia 20 de setembre, i la matrícula del qual s’acaba d’obrir.
La jornada Desafiaments i Reptes de la Mobilitat Urbana Intel·ligent comptarà amb una conferència sobre ciutats intel·ligents a càrrec de Rafael Pérez Colón, exdirector corporatiu de Microsoft i assessor de BID. Miguel Ruiz, president d’ATUC (Associació d’Empreses de Transport Urbà Col·lectiu), i l’exrector de la Universitat d’Alacant Andrés Pedreño mantindran un diàleg sobre els desafiaments i reptes de la mobilitat urbana intel·ligent, i hi haurà una altra sessió que tractarà l’accessibilitat en la mobilitat.
La jornada, que se celebrarà en la sala de graus Alfredo Orts de l’Edifici d’Òptica de la Universitat d’Alacant, conclourà amb una taula redona amb els regidors d’Alacant, Elx i València sobre com estan gestionant la mobilitat en les respectives ciutats. La inscripció a aquesta jornada és gratuïta i s’ha de formalitzar en: bit.ly/jornadamovilidad2019
La jornada serveix per a promoure el primer curs d’especialista que impartirà la Universitat d’Alacant, el qual té com a objectiu principal formar professionals amb coneixements avançats en aquesta disciplina emergent i completar i millorar d’aquesta manera el seu currículum acadèmic. Aquest primer curs comptarà amb professors de diferents universitats i d’empreses com Indra, TBM, Garrigues, AENOR o Vectalia, entre d’altres. La matrícula es tancarà el 16/09/2019; tota la informació del curs està en www.vectalia.es
Amb l’inici de les classes el 20 de setembre, els alumnes matriculats podran conèixer els diferents modes urbans de transport intel·ligent: autobús, ferrocarril automòbil, així com les noves plataformes i modes alternatius, incloent-hi l’aplicació de noves tecnologies al camp de la mobilitat. El curs busca infondre en els alumnes valors de responsabilitat social que incloguen aspectes mediambientals i de recursos humans. Durant l’any lectiu, els matriculats realitzaran visites a empreses i està previst acudir a la fira Smart Mobility Congress de Barcelona aquest mes de novembre.
El curs naix de la necessitat de l’especialització de nous professionals que donen resposta al repte que planteja la mobilitat de les noves ciutats: intel·ligents, accessibles i sostenibles. Tant el seu director, Luis Aragonés, com la resta dels professors del curs, procedeixen d’institucions i empreses referents tant a escala nacional com internacional com ara Indra, Universitat d’Extremadura, Adif, Universitat del País Basc, Fundació ONCE, ATUC, Universitat Politècnica de Madrid, Transports Metropolitans de Barcelona, Garrigues, Union des Transports Publics et Ferroviaires (UTP) de França, Universitat Politècnica de València, AlicanTEC, XMoba EVA, AENOR, Sch i Vectalia.
Els alumnes matriculats en el títol s’especialitzaran en el sector de la mobilitat urbana. Des dels mercats i tecnologies existents, les seues característiques i el seu funcionament en l’actualitat, fins al valor estratègic de cadascun des del punt de vista de la sostenibilitat. Entendran la problemàtica de disseny, operació i manteniment dels elements d’una infraestructura de transport urbà i metropolità, reconeixeran i sabran desenvolupar i avaluar projectes de mobilitat amb respecte mediambiental, els seus impactes en tots els aspectes: demanda, costos, accidentabilitat, emissions, estalvi de temps…
Doble modalitat: Especialista + Expert
Un dels factors més destacables d’aquesta titulació és la doble modalitat que ofereix a l’hora de cursar-la: especialista en Mobilitat Urbana Intel·ligent o especialista en Mobilitat Urbana + expert en Mobilitat Urbana.
Finança els teus estudis amb beques o borsa de pràctiques
S’oferiran dues mitges beques per part del títol propi. Les condicions estan indicades en la pàgina web del títol. La concessió de la beca està vinculada a la superació dels estudis. Una altra opció d’aquest títol és costejar els estudis treballant en les empreses col·laboradores: Vectalia, Indra i Leroy Merlin.